Osuský, Peter, poslanec NR SR (2015-10-02):
Ďakujem pekne. Dovolím si zdôvodniť stručne to, prečo predkladám tento zákon. Skúsenosť nás naučila, že z hľadiska rôznych nepravostí je kritické obdobie, ktoré uplynie, alebo ktoré plynie tesne pred vyhlásením volieb a potom do momentu, kým novozvolení preberajú moc. A teraz hovorím, v čom sa dejú nepravosti: vo vzťahu k majetku, zmluvám alebo iným veciam verejného záujmu, keď končiaci z rôznych dôvodov volia využitie svojej doznievajúcej funkcie na konanie tých nepravostí. Dovolím si teda predložiť návrh zákona, ktorý obsahuje šesť stručných noviel zákonov, ktoré upravujú nakladanie s majetkom štátu, obecnej a regionálnej samosprávy a hospodárenie s verejnými prostriedkami. Legislatívna iniciatíva je reakciou na prípady z minulosti, keď v období tesne pred voľbami, alebo dokonca po nich dochádzalo predstaviteľmi končiacej politickej garnitúry k uzatváraniu zmlúv nevýhodných pre štát alebo samosprávu. K takýmto prípadom prichádzalo ako na úrovni štátu, ministerstiev, štátnych orgánov a inštitúcií v súvislosti s voľbami do Národnej rady Slovenskej republiky a následnou zmenou zloženia vlády, tak na úrovni obecnej a regionálnej samosprávy v súvislosti s voľbami do samosprávy obcí a s voľbami do orgánov samosprávnych krajov, ktoré mali za následok zmeny na postoch starostov, primátorov, predsedov samosprávnych krajov a v zložení obecných, mestských, miestnych a krajských zastupiteľstiev. Rizikové je najmä obdobie od volieb, v ktorých doterajší držitelia moci neuspejú a je jasné alebo vysoko pravdepodobné, že nebudú ďalej pokračovať vo funkcii a to riziko je hlavne do reálneho prevzatia moci novozvolenou garnitúrou. Toto obdobie zvykne trvať aj niekoľko týždňov, na úrovni miestnych samospráv je to známych 30 dní. Dochádza napríklad k nehospodárnemu nakladaniu s verejnými prostriedkami, k predajom verejného majetku za nižšiu ako reálnu cenu, k uzatváraniu nevýhodných a nevypovedateľných zmlúv o prenájme verejného majetku na neprimerane dlhé časové obdobia, či k subjektívnemu rozhodovaniu o poskytovaní nenárokovateľných dotácií. Kým v priebehu volebného obdobia zverejnenie informácií o takýchto praktikách môže znížiť šance zodpovedných osôb uspieť v nasledujúcich voľbách, po neúspešných voľbách takáto hrozba neexistuje, zvyšuje sa teda riziko nezodpovedného správania sa zo strany predstaviteľov končiacej garnitúry. Podobné, hoci o niečo nižšie riziko existuje aj v období tesne pred voľbami, pretože v tomto období zasa hrozí, že sa informácia o uzavretí nevýhodnej zmluvy neobjaví do volieb na verejnosti, napríklad, že si ich nevšimnú médiá a nezaregistrujú voliči, a teda takýto čin nebude mať žiadny dopad na výsledok volieb. Z týchto dôvodov sa navrhuje stanoviť obdobie, v ktorom nebude možné majetok štátu a samosprávy predávať, ani prenajímať, ani nebude možné poskytovať dotácie. Toto obdobie by malo začínať 30 dní pred termínom konania volieb a končiť až reálnym prevzatím moci novou garnitúrou. V prípade parlamentných volieb sa koniec predmetného obdobia navrhuje stanoviť na deň schválenia programového vyhlásenia novej vlády. V prípade volieb do samosprávnych orgánov by sa príslušné obdobie malo skončiť dňom nasledujúcom po zložení sľubu a ujatí sa funkcie novozvoleného starostu, primátora alebo predsedu samosprávneho kraja. Návrh zákona neprináša nárok na pracovné sily, nemá vplyv na zamestnanosť a tvorbu pracovných miest, na životné prostredie, ani na podnikateľské prostredie. Možno však očakávať, že bude mať pozitívny vplyv na verejné rozpočty a na hospodárenie s majetkom štátu a samospráv. Tento vplyv však nie je možné vzhľadom na charakter zákona exaktne vyčísliť. Návrh zákona je v súlade s Ústavou Slovenskej republiky, jej zákonmi a medzinárodnými zmluvami, ktorými je Slovenská republika viazaná. Myslím si, že všetci chápete, o čom som v tejto dôvodovej správe hovoril. Iste viete a poznáte zo svojho okolia príklady nesprávneho konania, nesprávnych činov, ktoré sa tento zákon snaží znemožniť. Je zrejmé, že podrobný zoznam prehreškov využívajúcich neexistenciu takého zákona zostavený svedomitými miestnymi účastníkmi alebo vnímateľmi takéhoto konania by bol na Slovensku veľmi dlhý. A preto si myslíme, že prijatie takéhoto zákona nie je straníckou záležitosťou, lebo strany, koalície strán a reprezentanti štatutárnych funkcií sú celkom reálne príslušníci všetkých strán. To znamená, že, a to nie je nejaké vydieranie a, samozrejme, že si nerobím ilúziu o priechodnosti tohto zákona, ako tých 29 doteraz, ktoré som predložil, ale každopádne nehlasovať zaň znamená nechať si celkom evidentne otvorené dvere pre všetko to, o čom som hovoril v dôvodovej správe. To znamená, ten, kto neplánuje robiť to, čo tento zákon chce zamedzovať, nemôže mať problém zaň zahlasovať. Naopak ten, ktorý počíta s tým, že uvedené vymedzené obdobia využije presne v duchu toho, o čom som hovoril v dôvodovej správe, ten bude hlasovať proti. Takže ako sa vraví, vtáka poznáš po perí a strom po ovocí a poslanca a jeho úmysly po hlasovaní. Ďakujem.